জঙ্গিদের সঙ্গে গুলির লড়াইয়ে আহত ৭ জওয়ান!

ওয়েব ডেস্ক : জম্মু ও কাশ্মীরের (Jammu And Kashmir) কাটিহারে জেলায় জঙ্গি দমন অভিযানে গিয়ে আহত হলেন ভারতীয় সেনার সাতজন জওয়ান (Soldier)। শনিবার দুপুরে কাটিহারের চাত্রু এলাকায় নিরাপত্তা বাহিনীর সঙ্গে জঙ্গিদের তীব্র গুলির লড়াই শুরু হয় বলে সেনা সূত্রে জানা গিয়েছে। তাতেই আহত হন ভারতীয় জওয়ানরা (Indian Soldier)। এর পরেই আহত জওয়ানদের দ্রুত উদ্ধার করে হাসপাতালে ভর্তি করা হয়েছে বলে খবর।

জানা গিয়েছে, ভারতীয় সেনার জম্মু-ভিত্তিক হোয়াইট নাইট কোরের নেতৃত্বে ‘অপারেশন ত্রাশি–১’ (Operation Trashi) নামে এই অভিযান শুরু হয় রবিবার দুপুর নাগাদ। চাত্রুর উত্তর-পূর্বে সোননার এলাকায় তল্লাশি অভিযানের সময় নিরাপত্তা বাহিনীর সঙ্গে জঙ্গিদের মুখোমুখি সংঘর্ষ হয় বলে খবর। এই যৌথ অভিযানে সেনার সঙ্গে ছিল জম্মু ও কাশ্মীর পুলিশও।

আরও খবর : মনিকর্ণিকা নিয়ে মিথ্যাচার! AAP সাংসদ সহ ৮ নেতার নামে FIR

সেনা সূত্রের দাবি, ওই জঙ্গিরা পাকিস্তানভিত্তিক জইশ-ই-মহম্মদ সংগঠনের সঙ্গে যুক্ত বলে সন্দেহ বাহিনীর। জঙ্গলের একটি নির্দিষ্ট এলাকা ঘিরে ফেলতেই পালটা হামলা করে দুই থেকে তিন জন পাক মদতপুষ্ট জইশ জঙ্গি। কিন্তু এর পাল্টা জবাব দেয় বাহিনীও। তবে এই গুলির লড়াইয়ে সাত জওয়ান আহত হয়েছেন বলে খবর। পরিস্থিতি নিয়ন্ত্রণে আনতে পরে অতিরিক্ত সেনা পাঠানো হয়।

উল্লেখ্য, চলতি বছরে জম্মু অঞ্চলে এটি তৃতীয় জঙ্গি সংঘর্ষ। এর আগে জানুয়ারির ৭ ও ১৩ তারিখে কাঠুয়া জেলার বিলাওয়ার এলাকার কাহোগ ও নজোটের জঙ্গলে নিরাপত্তা বাহিনীর সঙ্গে জঙ্গিদের সংঘর্ষ হয়েছিল। গত বছরের ১৫ ডিসেম্বর উদমপুর জেলায় জঙ্গিদের সঙ্গে গুলির লড়াইয়ে এক পুলিশ অফিসারের মৃত্যু হয়। সেই সময় ঘন জঙ্গল ও অন্ধকারের সুযোগ নিয়ে জঙ্গিরা পালিয়ে যায়। সূত্রের খবর, গত ডিসেম্বর থেকে জম্মু অঞ্চলের জঙ্গল এলাকায় প্রায় তিন ডজন জঙ্গিকে খুঁজে বের করতে বড়সড় অভিযান শুরু হয়েছিল। প্রজাতন্ত্র দিবসের আগে নিরাপত্তা আরও জোরদার করা হয়েছে। জানা যাচ্ছে, কাটিহারে এখনও জঙ্গিদের খোঁজে তল্লাশি চালানো হচ্ছে।